2/D. számú melléklet[[1]](#footnote-1)

**A rendészettudományi doktori iskola PUBLIKÁCIÓS követelményei, A fokozatszerzéshez szükséges publikációs PONTÉRTÉK TÁBLÁZATa**

**1. A doktori fokozat megszerzésének publikációs követelményei**

1. A doktorandusz publikációinak összeadott pontértéke eléri a 20 pontot
2. A publikációk közül legalább kettő saját kutatási eredményeket mutat be
3. A publikációk közül legalább kettő minősített folyóiratban jelenik meg
4. A publikációk közül legalább egy világnyelven (angol, német, francia, spanyol) jelent meg.

**2. Publikációs pontérték táblázat**

|  |  |  |  |
| --- | --- | --- | --- |
| ***Publikáció típusa*** | **Kategória** | **Pontérték** | **Saját**  **eredményeket is**  **bemutat** |
| *Saját kutatási eredményeket*  *bemutató tanulmány* | 1 | 12 |  |
| 1M | 8 |  |
| 2 | 8 |  |
| 2M | 4 |  |
| 3 | 5 |  |
| 3M | 1 |  |
| *Összefoglaló tanulmány* | 1 | 6 | + 1 |
| 1M | 4 | + 1 |
| 2 | 4 | + 1 |
| 2M | 2 | + 1 |
| 3 | 2 | + 1 |
| 3M | 1 | + 1 |
| *Szakkönyv* | Nemzetközi | 6 | + 2 |
| Hazai | 5 | + 2 |
| *Szakkönyv fejezet* | Nemzetközi | 3 | + 1 |
| Hazai | 2 | + 1 |
| *Tankönyv* | Nemzetközi | 4 |  |
| Hazai | 3 |  |
| *Tankönyv fejezet* | Nemzetközi | 2 |  |
| Hazai | 1 |  |
| *Konferencia kiadvány* | Tanulmány | 2 |  |
| Absztrakt | 1 |  |

**3. A publikációs pontérték táblázat fogalmainak értelmezése**

* ***Publikáció típusok***
* *Saját kutatási eredményeket bemutató tanulmány*. Ezekben – értelemszerűen – a szerző saját kutatási eredményeit teszi közzé. Angolul gyakran alkalmazott elnevezése „research article”, magyarul nevezik felfedező tanulmánynak is. Az ilyen tanulmányok „Eredmények” (Results/Findings) és „Módszerek” (Methods/Materials and Methods) fejezeteket tartalmaznak, amelyeknek egy bevezető (Introduction) és egy értelmező (Discussion) fejezet ad keretet. E fejezetek megléte önmagában elegendő ahhoz, hogy a tanulmány felfedező tanulmánynak minősüljön.

Ebbe a kategóriába tartoznak az esettanulmányok is, ha (1) van egy részletes bevezetője, amely az esetet tudományos kontextusba helyezi, (2) van egy fejezete, amely leírja az eset tanulmányozásának tudományos eszközeit, és (3) van egy olyan fejezete, amely tisztázza, hogy az esettanulmány miért érdekes/jelentős a szakterület szempontjából.

Azoknak a tudományterületeknek az esetében (pl. jogtudomány), amelyekre a fentiektől lényegesen eltérő felépítésű tanulmányok jellemzőek, a témavezető nyilatkozatban igazolja, hogy (1) a tudományterületre sem a fent vázolt szerkezetű felfedező tanulmány, sem a fent vázolt szerkezetű esettanulmány nem jellemző és (2) a publikációban a doktorandusz saját kutatási eredményeit mutatja be.

* *Összefoglaló tanulmány*. Ebben a szakirodalomban fellelhető tanulmányokat dolgozzák fel szakértők számára. Ezek angol neve „review”. Az összefoglaló tanulmányok belső struktúrája (fejezetek száma, címe, és tartalma) kötetlen. A tanulmány értéke egy ponttal nő, ha a doktorandusz hivatkozik legalább egy olyan saját publikációjára, amelyben saját kutatási eredményeit mutatta be (tehát az előző kategóriához tartozik). Ennek a korábbi tanulmánynak szerepelnie kell a tanulmány hivatkozásainak listájában.

Összefoglaló tanulmányok csak kivételes esetben mutatnak be olyan kutatási eredményeket, amelyeket a szerző még nem publikált. Ha erre valamiért sor kerül, a +1 pont csak akkor ítélhető oda, ha az eredmények bemutatása mellett a doktorandusz kitér a kutatási módszerekre is. Az ilyen összefoglaló tanulmányok kötelező elemei: (1) eredmények bemutatása táblázat vagy ábra formájában; (2) az eredmények elérésében használt módszerek megnevezése és rövid leírása; (3) az eredmények kontextusba helyezése.

Azoknak a tudományterületeknek az esetében, amelyeknél a saját eredmények bemutatása más struktúrájú, a témavezető nyilatkozik ugyanúgy, ahogy a saját eredményeket bemutató tanulmányok esetében.

* *Szakkönyv*: szakértők számára mutat be egy tudományos részterületet.
* *Tankönyv*: egyetemi oktatási célokat szolgáló könyv.
* *Konferencia kiadvány*: egy konferencia anyagát összefoglaló olyan független kiadvány, amely nem minősül szakkönyvnek, és nem egy folyóirat különszáma. Előbbi esetben szakkönyvnek, utóbbi esetben felfedező, vagy összefoglaló tanulmánynak minősül.
* ***Kategóriák – folyóiratok vonatkozásában***
  + *1*: Az MTA bármely osztálya által A-B kategóriába sorolt nemzetközi folyóirat, vagy a Scimago (<https://www.scimagojr.com/>) által Q1-Q2 kategóriába sorolt folyóirat
  + *1M:* az MTA bármely osztálya által A-B kategóriába sorolt magyar folyóirat
  + *2:* Az MTA bármely osztálya által C-D kategóriába sorolt nemzetközi folyóirat, vagy a Scimago által Q3-Q4 kategóriába sorolt folyóirat
  + *2M*: az MTA bármely osztálya által C-D kategóriába sorolt magyar folyóirat
  + *3*: Nem minősített nemzetközi folyóirat (sem az MTA, sem a Scimago nem sorolja fel a minősített folyóiratok között)
  + *3M*: Nem minősített magyar folyóirat (az MTA nem sorolja fel a minősített folyóiratok között)
* ***Kategóriák – folyóirattól eltérő típusú kiadványok vonatkozásában***
  + *Nemzetközi*: Világnyelven publikált (angol, német, francia, spanyol) és nemzetközileg hozzáférhető (pl. Interneten keresztül hirdetett és beszerezhető). A kiadó bármely országban működhet, Magyarországot beleértve.
  + *Hazai*: Magyar nyelven publikált könyv, a kiadó illetőségétől függetlenül.
  + *Konferencia kiadványban publikált tanulmány*: terjedelme nagyjából 10.000 karakter, és a tanulmányok általános struktúráját követi (tipikus fejezetei: bevezető, módszerek, eredmények, értékelés, szakirodalom)
  + *Konferencia kiadványban publikált absztrakt*: rövid, 250-500 szavas összefoglaló, függetlenül strukturáltságától.
* ***Nyelvi követelmények nem magyar anyanyelvű hallgatók esetében***

A minősített folyóiratokban közzétett tanulmányok esetében (Q1-Q4) a doktorandusz anyanyelve nem befolyásolja a tanulmány pontértékét.

A nem minősített folyóiratok esetében a magasabb pontérték csak akkor adható meg, ha a tanulmány nyelve különbözik a doktorandusz anyanyelvétől.

A doktorandusz anyanyelvén publikált könyvek pontértéke megegyezik a magyarul publikált könyvekével.

**Kiegészítés a publikációs pontérték táblázathoz[[2]](#footnote-2)**

Az elfogadott tudományos publikációk köre

I. A fokozatszerzésre történő jelentkezésnél figyelembe vesszük oldalszám megjelölésével az olyan **nyomtatott és/vagy elektronikus közleményt** (folyóiratcikk[[3]](#footnote-3), egyetemi/főiskolai tankönyv, egyetemi, főiskolai jegyzet, szakkönyv, tudományos monográfia, könyvrészlet, fordítás ókori klasszikus nyelvből, konferencia abstract és kivonat stb.), amely:

a) a szerző saját kutatási eredményeit mutatja be (könyv esetén ilyenekre tételesen is hivatkozik);

b) pontos szakirodalmi hivatkozásokat tartalmaz;

c) ISBN vagy ISSN számmal ellátott;

d) lektorált[[4]](#footnote-4);

e) szakmai kiadványban vagy kiadványként jelent meg, s ez a kiadvány

ea) nemzetközileg vagy legalább országosan jegyzett kiadónál[[5]](#footnote-5);

eb) lehetőleg szakmai körökben elterjedt idegen nyelven;

ec) jelentős közkönyvtárakban fellelhető és hozzáférhető;

ed) megrendelhető vagy megvásárolható.

f) rövid (egyoldalas) abstract, vagy kivonat konferencia kiadványban vagy poszteren.

II. **Több szerző** esetén társszerzői nyilatkozat szükséges. A társszerzőségben publikált közlemények pontszámai a nyilatkozatban megállapított arányban számíthatók. Nyilatkozat hiányában egyenlő arányban kell számítani a pontokat.

III. A pontérték számításánál a közleményeknek az alábbi **terjedelmi követelményeknek** kell megfelelniük:

A. A **könyv** minimális terjedelme több mint 3 szerzői ív. Egy szerzői ív terjedelme bruttó 40 ezer karakter.

B. A **könyvfejezet** terjedelme meghaladja a 7 folyóiratoldalt (szóközökkel együtt 27 ezer karaktert).

Figyelembe vesszük publikációként az elkészült műszaki alkotást, az elfogadott hazai és külföldi szabadalmat; hivatkozásként pedig a szabadalom dokumentált megvalósítását, ipari sorozatgyártását.

IV. A fokozatszerzésre történő jelentkezésnél **nem vesszük figyelembe** a következőket:

* napilapban vagy nem szakmai hetilapban megjelent írás (akkor sem, ha a témája szakmai jellegű);
* saját kiadásban megjelentetett mű (ha az sem nyelvileg, sem szakmailag nem lektorált);
* handout, példatár, kompiláció, szerkesztés, szöveggondozás stb.;
* (könyv) fordítás, kivéve az ókori klasszikusok fordítását szöveggondozással;
* recenzió (könyvismertetés) vagy kritika (kivéve a hosszabb műelemzést);
* pályázat keretében vagy megrendelésre készített kutatási jelentés;
* szakdolgozat, diplomamunka, disszertáció (dr.univ., CSc);
* egyéb kézirat-jellegű értekezés, írás;
* tudománynépszerűsítő írás (pl. *Élet és Tudomány*-ban);
* nem kutatási célú és igényű interjú (sem riporterként, sem interjú-alanyként).

1. Beiktatta a 92/2023. (VII. 12.) szenátusi határozat. [↑](#footnote-ref-1)
2. A pontérték táblázatban található fogalmak értelmezése az alábbi dokumentumok alapján történt:

   a MAB 2016/6/V/1. sz. határozata (Útmutató a doktori iskola létesítési beadványához és működő doktori iskola adatainak frissítéséhez);

   az MTA IX. Osztályának folyóiratlista besorolása;

   az MTMT Bibliográfiai Szakbizottsága által készített útmutató a Magyar Tudományos Művek Tárában alkalmazott dokumentumtípus-besorolásokról. [↑](#footnote-ref-2)
3. Folyóirat: rendszeresen, évente tipikusan legalább négyszer (de mindenképpen legalább kétszer), a szóban forgó periodika számára írt cikkekkel megjelenő, kötetszámmal jelölt kiadvány. [↑](#footnote-ref-3)
4. Lektorált (peer reviewed, refereed) publikáció: a művet megjelenés előtt független lektor(ok) véleményezte(ék). A kivonat alapján történt konferencia-előadás elfogadása és konferencia-kiadványban megjelentetése NEM jelent lektorálást. [↑](#footnote-ref-4)
5. Hazai kiadású, nemzetközi megjelenésű publikáció: olyan publikáció, amely hivatalos rendszeres (előfizetéses), nagyobb példányszámú, nemzetközi terjesztésű kiadványban jelent meg. [↑](#footnote-ref-5)